text: [{"text_idx": "#000001", "text": "I\u0301 Sku\u0301lanum vi\u00f0 L\u00f8kin dansa n\u00e6mingar og l\u00e6rarar i\u0301 fri\u0301korterinum"}, {"text_idx": "#000002", "text": "Hetta er ein roynd at fa\u0301a n\u00e6mingar, sum eru einsamallir ella ikki partur av einum felagsskapi, og n\u00e6mingar, sum hava ilt vi\u00f0 at finna okkurt at gera i\u0301 fri\u0301korterinum, upp i\u0301 felagsskapin. Onkunti\u0301\u00f0 kunnu einir 100 n\u00e6mingar og l\u00e6rarar dansa. Ta\u00f0 sigur Sharon Sivertsen, l\u00e6rari i\u0301 Sku\u0301lanum vi\u00f0 L\u00f8kin."}, {"text_idx": "#000003", "text": "Hvat kunnu vit gera i\u0301 fri\u0301korterinum fyri at fa\u0301a allar n\u00e6mingar vi\u00f0 og fyri at fa\u0301a n\u00e6mingar at vera saman? Ti\u0301\u00f0liga i\u0301 hesum a\u0301rinum fo\u0301ru tey undir ny\u0301tt tiltak i\u0301 Sku\u0301lanum vi\u00f0 L\u00f8kin i\u0301 Runavi\u0301k. Nakrar fer\u00f0ir um vikuna ver\u00f0ur dansa\u00f0 eitt heilt fri\u0301korter \u2013 inni ella u\u0301ti. Ta\u00f0 er Sharon Sivertsen, l\u00e6rari, sum hevur tiki\u00f0 stig til hetta. Hon er l\u00e6rari a\u0301 tri\u00f0ja a\u0301ri i\u0301 Runavi\u0301kar kommunusku\u0301la. Harumframt hevur hon undirvi\u0301st i\u0301 dansi i\u0301 no\u0301gv a\u0301r i\u0301 Havn."}, {"text_idx": "#000004", "text": "\u2013 Eftir at vit settu telefonpolitikk i\u0301 gildi, sum sigur, at tu\u0301 ikki skalt hava telefon i\u0301 sku\u0301lati\u0301\u00f0ini, hava no\u0301gvir n\u00e6mingar havt ilt vi\u00f0 at finna seg til r\u00e6ttis i\u0301 fri\u0301korterinum; teir hava veri\u00f0 eitt sindur vilstir og ikki vita\u00f0, hvat teir skulu gera. Haraftrat eru ta\u00f0 n\u00e6mingar, sum eru no\u0301gv fyri seg sja\u0301lvar og uttan fyri felagsskapin. Eg havi dansa\u00f0 i\u0301 no\u0301gv a\u0301r, so ta\u00f0 var nokk so upplagt at royna hetta. Ta\u00f0 einasta, sum krevst, er ein go\u0301\u00f0ur ha\u0301talari, og ein, sum leggur lag a\u0301 ella skipar fyri, sigur Sharon Sivertsen."}, {"text_idx": "#000005", "text": "Fyri at vita, um n\u00e6mingarnir fo\u0301ru at taka undir vi\u00f0 at dansa, var byrja\u00f0 vi\u00f0 at dansa eitt fri\u0301korter um dagin i\u0301 eina viku. Fyrst hildu no\u0301gvir n\u00e6mingar seg eitt sindur aftur og hugdu bara at, og ta\u00f0 er skiljandi, heldur Sharon Sivertsen, ti\u0301 at dansa i\u0301 fri\u0301korteri til har\u00f0an to\u0301nleik saman vi\u00f0 l\u00e6rarum er ny\u0301tt og o\u0301kent."}, {"text_idx": "#000006", "text": "\u2013 Ta\u00f0 gekk ikki long ti\u0301\u00f0, til vit so\u0301u, at dansurin skapti gle\u00f0i, at n\u00e6mingar tosa saman, eisini n\u00e6mingar, sum annars ikki tosa so no\u0301gv saman. Ta\u0301 dansur er a\u0301 skra\u0301nni, kemur tu\u0301 inn a\u0301 n\u00e6mingarnar a\u0301 ein heilt annan ha\u0301tt, enn tu\u0301 annars gert. Hetta er sja\u0301lvbo\u00f0i\u00f0, so n\u00e6mingarnir ver\u00f0a a\u0301 ongan ha\u0301tt try\u0301stir, um teir ikki vilja. Nu\u0301 vit hava roynt hetta eina ti\u0301\u00f0, si\u0301ggja vit, at n\u00e6mingar, sum hava veri\u00f0 no\u0301gv fyri seg sja\u0301lvar, koma meiri u\u0301t, at n\u00e6mingar tosa saman tv\u00f8rtur um floksstig og tv\u00f8rtur um vinabo\u0301lkar. Tey hava tiki\u00f0 so miki\u00f0 v\u00e6l undir vi\u00f0 dansinum, at tey sja\u0301lv skipa fyri dansi eisini, og tey finna upp a\u0301 ymsar dansir. Tey ti\u0301ma so v\u00e6l, at tey spyrja eftir, n\u00e6r vit fara at dansa."}, {"text_idx": "#000007", "text": "Nu\u0301 ny\u0301tt sku\u0301laa\u0301r er byrja\u00f0, ver\u00f0ur dansa\u00f0 i\u0301 fri\u0301korterinum tri\u0301ggjar fer\u00f0ir um vikuna. Ta\u0301 i\u00f0 ve\u00f0ri\u00f0 er til vildar, ver\u00f0ur dansa\u00f0 u\u0301ti, og er ta\u00f0 ikki til vildar, ver\u00f0ur dansa\u00f0 inni. Sharon Sivertsen l\u00e6rir n\u00e6mingarnar ein dans um vikuna; hon leggur seg eisini eftir at l\u00e6ra tey at dansa pardans, sum no\u0301gv ikki duga, men sum tey \u2013 serliga teir eldru n\u00e6mingarnir \u2013 vilja duga."}, {"text_idx": "#000008", "text": "\u2013 Vit dansa somu dansir aftur og aftur, so tey samanlagt l\u00e6ra no\u0301gvar dansir. Flestu dansir eru eins\u00e6ris, so ongum ny\u0301tist at kenna seg uttanfyri. Dansa vit pardans, syrgja vit fyri, at \u00f8ll hava onkran at dansa vi\u00f0. Vi\u00f0 at dansa fa\u0301a vit \u00f8ll vi\u00f0, ti\u0301 dansur diskriminerar ikki. Og ta\u00f0 er li\u0301kamiki\u00f0, um tu\u0301 ert einsam\u00f8ll ella einsamallur ella i\u0301 bo\u0301lki, ti\u0301 i\u0301 dansi eru \u00f8ll saman. Ta\u00f0 sny\u0301r seg ikki um at duga v\u00e6l ella duga best ella at vera bangin fyri at gera okkurt by\u0301tt. Eingin hyggur at, hvussu tu\u0301 dansar, eingin flennir at t\u00e6r, um tu\u0301 gert okkurt, so \u00f8ll kunnu vera vi\u00f0, og \u00f8ll eru li\u0301ka."}, {"text_idx": "#000009", "text": "Gott og v\u00e6l 500 n\u00e6mingar ganga i\u0301 sku\u0301lanum. Ta\u00f0 eru serliga yngri n\u00e6mingar, upp til 8. flokk, sum ti\u0301ma v\u00e6l at dansa, men eldri n\u00e6mingar eru eisini vi\u00f0."}, {"text_idx": "#000010", "text": "\u2013 Yngstu n\u00e6mingarnir eru fjo\u0301r\u00f0i flokkur, sum hava gingi\u00f0 fyrstu sku\u0301laa\u0301rini i\u0301 \u00f8\u00f0rum sku\u0301la. Tey halda seg ofta eitt sindur fyri seg sja\u0301lv i\u0301 fyrstani, men vit hava avtala\u00f0 vi\u00f0 n\u00e6mingarnar, sum plaga at dansa, at vit skulu fa\u0301a fjo\u0301r\u00f0a flokk uppi\u0301, solei\u00f0is at tey i\u0301 fjo\u0301r\u00f0a ver\u00f0a integrera\u00f0 i\u0301 sku\u0301lan og kenna seg at vera v\u00e6lkomin."}, {"text_idx": "#000011", "text": "I\u0301 fj\u00f8r leg\u00f0i Sharon Sivertsen n\u00e6mingunum i\u0301 i\u0301 framhaldsdeildini lag a\u0301 at dansa saman. Teir vildu l\u00e6ra pardans, ti\u0301 ta\u00f0 er stuttligt at duga, ta\u0301 veitsla er."}, {"text_idx": "#000012", "text": "\u2013 Vit bru\u0301ktu nakrar i\u0301tro\u0301ttati\u0301mar at l\u00e6ra teir at dansa, og teimum da\u0301mdi sera v\u00e6l, so a\u0301hugin at dansa er sto\u0301rur sum heild."}]